Karen J. Klint (S), 2012-04-19:
Jeg har egentlig lyst til at starte med at sige tak til den forrige ordfører for den rigtig gode systematiske gennemgang af lovforslagets mange ændringer.
Så behøver jeg jo ikke at gøre det, for det er ikke altid nødvendigt at gentage det, men jeg vil alligevel sige nogle ting om den lovpakke, vi har her.
Det er jo rigtigt, at det er en lovpakke inden for den samme lov.
Selv om det er tungt at læse så mange rettelser, er det meget fornuftigt, at vi får en revision eller i hvert fald en tilpasning af samme lov i samme ændringslovforslag.
Jeg synes også, det er vigtigt at notere, at høringssvarene nytter noget.
Der er flere af høringssvarene, der er taget ad notam og rettet ind i den endelige tekst i bemærkningerne.
Så i forhold til, at vi også en gang imellem drøfter kvaliteten i lovgivningen, er det jo lidt vigtigt at se, at der er en mening med den demokratiske proces og også den faglige proces, der er i, at der sendes forslag i høring.
Man kan generelt sige, at overskriften på lovpakken her er kvalitet, og så vil jeg lige dvæle ved et par delelementer, idet Venstres ordfører jo så fint har gennemgået langt det meste.
Jeg tror, at vi alle sammen som borgere, som patienter, har en forventning om, at når vi i dag har it, skal it-systemerne spille sammen, og så skal det være let for sundhedspersonalet og for os selv at følge med i den elektroniske patientjournal, vores medicinkort eller sygesikringskort, som vi kan tage med på apoteket i stedet for en recept.
Og nu får vi så også et nationalt patientindeks.
Det er i hvert fald det, der bliver hjemlet i lovforslaget her.
Der er jeg fortrøstningsfuld over for, at de ting, der bliver peget på, også bliver tilgodeset og faktisk også allerede er blevet tilgodeset i det lovforslag, der ligger.
Men det er meget vigtigt, at vi for at få et effektivt og kvalitetsorienteret sundhedsvæsen også bruger den moderne teknologi til et mere sammenhængende patientforløb, og det digitale overblik er ikke bare en nødvendighed, men er faktisk en forudsætning for at få det.
Så er det også dejligt, at borgerne selv får adgang til det, og det er også godt, at man ikke bare kan slå op og se hele patientens livsforløb, men at det er det aktuelle behov og den aktuelle behandling, man kan se.
Så det er altså ikke en digital sygeanamnese på alle borgere, der lukkes op for.
Det er begrænset til adgang i forhold til den konkrete behandling, og det er jo det, der er brug for for at skabe et sammenhængende forløb.
Jeg forstår ikke helt, hvad det er, vi skulle have lovet om Medicintilskudsnævnet, men det kan vi jo drøfte under udvalgsarbejdet.
Jeg kan ikke på stående fod lige huske, hvad det er, vi har lovet en revision af, men jeg noterer mig med glæde, at der nu også kommer et ekstra medlem, der repræsenterer brugerne, patienterne.
Og så må vi jo tage det andet på udvalgsmøderne.
Jeg synes også, det er godt, at der, når man skal føre et skærpet tilsyn, i de rettelser ikke er noget, der næsten kunne ligne en tidsubestemt straf, men at det bliver i en fastsat periode, og at man får konkluderet på, om der fortsat skal føres tilsyn eller ej.
Omkring det her om Team Danmarks speciallæger har jeg også noteret mig de betænkeligheder, der er ved det.
Men jeg kan godt se rationalet i, at det er nogle særlige kyndige speciallæger, der har adgang til sportsfolk – vi har jo en enkelt af dem herinde, som måske kan udvide den debat lidt – at det altså er rationelt, at der kan sendes direkte henvisninger til sundhedssystemet.
Jeg har så også noteret mig, at der er en enkel anden faggruppe, der synes, at de måske skulle have den samme direkte adgang til begrænsede bestillinger i sundhedsvæsenet.
Her tænker jeg på kiropraktorernes høringssvar.
Det synes jeg da også godt at vi kan drøfte i udvalget og også drøfte det med ministeren.
Så alt i alt er det en fornuftig revidering og modernisering af loven om sundhedsvæsenet, vi står med i dag, og den kan Socialdemokraterne støtte.